SuomiLove

SuomiLove oli vuosina 2014–2022 Yle TV1 ja Yle TV2 -kanavilla esitetty musiikkiohjelma, jossa kuuden ensimmäisen tuotantokauden ajan esiteltiin yhden tuotantokauden aikana sata suomalaista rakkaus- ja ystävyystarinaa, joihin liittyi jokin suomalainen musiikkikappale. Seitsemännellä ja kahdeksannella kaudella ohjelmaa uudistettiin ja sen kaudet alettiin lähettää kokonaisuudessaan suorina lähetyksinä. Seitsemännellä kaudella jaksot olivat eri artistien itsensä näköisiksi räätälöimiä ”SuomiLove-iltoja”, jolloin luovuttiin ohjelman alkuperäisestä ideasta.

Ohjelma perustui suomalaiseen, tuotantoyhtiö Eyeworks Finlandin kehittämään formaatiin.

Maaliskuussa 2023 ohjelman kerrottiin siirtyvän MTV:n ohjelmistoon. Ohjelman uusi nimi tulee olemaan Love.

Taustaa 
Ohjelmaa juonsivat kahden ensimmäisen kauden ajan Marja Hintikka ja Ilkka Villi. Kolmannelle kaudelle uusina juontajina aloittivat Jenni Pääskysaari ja Mikko Leppilampi. Viidennellä kaudella Mikko Leppilammen tilalla uutena juontajana aloitti Mikko Kuustonen, Jenni Pääskysaaren jatkaessa toisena juontajana. Kuustonen ja Pääskysaari jatkoivat ohjelmassa myös kuudennen kauden ajan. Seitsemännellä kaudella Kuustosen juontajaparina aloitti Susanna Laine, kahdeksannella puolestaan Jannika B.

Ohjelma koostui studiossa kuvatuista sekä ympäri Suomea kuvatuista osuuksista, joissa musiikkikappaleita esittävät niitä levyttäneiden artistien lisäksi myös ohjelmassa Lovebandiksi kutsuttu yhtye, jonka solisteina toimivat Johanna Iivanainen ja Osmo Ikonen. Ohjelmassa kerrotaan myös kappaleiden taustoista niiden sanoittajilta, säveltäjiltä ja esittäjiltä. Kauden päätteeksi on järjestetty myös suorana lähetyksenä televisiossa esitettävä konsertti, jossa esitetään kauden aikana mukana olleita kappaleita.

Neljän ensimmäisen kauden ajan ohjelman studio-osuudet nauhoitettiin Yleisradion studioilla Helsingissä. Viidennestä kaudesta alkaen studio-osuudet kuvattiin Mediapoliksessa Tampereella.

Ohjelma palkittiin Kultaisella Venlalla vuoden 2014 parhaana viihdeohjelmana ja vuoden 2015 parhaana musiikkiviihdeohjelmana. Sarjan formaattia myydään ulkomaille nimellä Soundtrack of Love. Ohjelmaformaattiin perustuvat sarjat esittettiin keväällä 2016 Belgiassa ja Virossa. Sveitsissä formaattiin perustuvaa ohjelmaa alettiin esittää maaliskuussa 2017.

Ensimmäinen tuotantokausi 
Ensimmäinen kausi koostui kymmenestä studiossa nauhoitetusta jaksosta sekä kauden päätteeksi suorana lähetetystä konsertista Lahden Sibeliustalolta.

Viimeisen jakson konsertin juonsivat Ilkka Villi ja äitiyslomalla ollutta Marja Hintikkaa tuurannut Jenni Pääskysaari. Konsertissa paljastettiin kauden aikana järjestetyn äänestyksen tulos, jossa etsittiin Suomen suosituinta rakkauslaulua. Voittajaksi äänestettiin Lauri Ylösen säveltämä, Paula Vesalan sanoittama ja Johanna Kurkelan esittämä ”Rakkauslaulu”.

Kauden kappaleita julkaistiin kokoelmalevyllä loppuvuodesta 2015. Singleinä kokoelmalta julkaistiin Jannan versio kappaleesta ”Voi kuinka me sinua kaivataan” sekä Anna Puun ja Kasmirin duetto Puun ”Linnuton puu” -kappaleesta.

Jaksot ja katsojaluvut

Toinen tuotantokausi 
Ensimmäisen tuotantokauden päätteeksi ilmoitettiin sarjan saavan toisen kauden. Toinen kausi koostui ensimmäisen tapaan kymmenestä studiossa nauhoitetusta jaksosta, sekä kauden päätteeksi suorana lähetetystä konsertista Lahden Sibeliustalolta. Kauden juontajina jatkoivat Marja Hintikka ja Ilkka Villi.

Konsertissa paljastettiin kauden aikana olleen äänestyksen tulos, jossa etsittiin Suomen suosituinta rakkauslaulua. Voittajaksi äänestettiin Sielun Veljet -yhtyeen kappale ”Rakkaudesta”.

Jaksot ja katsojaluvut

Kolmas tuotantokausi 
Toisen kauden päätteeksi julkistettiin, että ohjelma tulee jatkumaan kolmannelle tuotantokaudelle. Kolmannella kaudella ohjelmaa juonsivat Mikko Leppilampi ja Jenni Pääskysaari. Myös ohjelman esityskanava vaihtui TV2:sta TV1:een. Kolmas tuotantokausi koostui edellisten kausien tapaan kymmenestä studiossa nauhoitetusta jaksosta, sekä kauden päätteeksi suorana lähetetystä konsertista Lahden Sibeliustalolta.

Konsertissa paljastettiin kauden aikana olleen äänestyksen tulos, jossa etsittiin Suomen suosituinta rakkauslaulua. Kolmannen kauden voittajaksi äänestettiin Juha Tapion kappale ”Sinun vuorosi loistaa”.

Kolmannen kauden studiokuvauksissa sattui 9. elokuuta 2016 onnettomuus, kun osa katsomon takaseinästä "antoi periksi" ja sen myötä viisi henkilöä kaatui.

Jaksot ja katsojaluvut

Neljäs tuotantokausi 
Kolmannen kauden päätteeksi julkistettiin, että ohjelma tulee jatkumaan neljännelle tuotantokaudelle. Neljännen kauden esittäminen alkoi 9. joulukuuta 2017. Neljännellä kaudella juontajina jatkoivat Jenni Pääskysaari ja Mikko Leppilampi. Kausi koostui edellisten kausien tapaan kymmenestä studiossa nauhoitetusta jaksosta sekä kauden päätteeksi suorana lähetetystä konsertista Lahden Sibeliustalolta.

Konsertissa paljastettiin kauden aikana olleen äänestyksen tulos, jossa etsittiin Suomen suosituinta rakkauslaulua. Neljännen kauden voittajaksi äänestettiin Reino Nordinin kappale ”Antaudun”.

Jaksot ja katsojaluvut

Viides tuotantokausi 
Neljännen kauden päätyttyä tiedotettiin, että ohjelmasta on luvassa viides tuotantokausi. Kauden esittäminen alkoi 26. tammikuuta 2019. Avausjaksoa seurasi 525 000 katsojaa. Ohjelman uutena juontajana aloitti Mikko Kuustonen, jonka juontajaparina jatkoi aiemmillakin kausilla juontanut Jenni Pääskysaari.

Kauden päätösjaksossa konsertti järjestettiin ensimmäistä kertaa Helsingin Hartwall Arenalla ja paljastettiin kauden aikana olleen äänestyksen tulos, jossa etsittiin Suomen suosituinta rakkauslaulua. Viidennen kauden voittajaksi äänestettiin Elastisen kappale ”Supervoimii”. Päätösjaksoa seurasi 338 000 katsojaa.

Jaksot ja katsojaluvut

Kuudes tuotantokausi 
Ohjelman kuudes tuotantokausi alkoi 21.joulukuuta 2019 Yle TV1:llä.

Kauden suosituimmaksi lauluksi äänestettiin Ellinooran ja Eetun yhteiskappale ”Bäng Bäng typerä sydän”.

Seitsemäs tuotantokausi 
Seitsemännen kauden esittäminen alkoi 6. maaliskuuta 2021.

Seitsemännellä kaudella ohjelmaa uudistettiin ja jaksoissa oli vaihtuva pääartisti, joka räätälöi jakson itsensä näköiseksi. Kauden artistit olivat Kaija Koo, Antti Tuisku, Lauri Tähkä, Elastinen ja Sanni.

Kahdeksas tuotantokausi 
SuomiLoven kahdeksas kausi alkoi 5. maaliskuuta 2022.

Lähteet

Aiheesta muualla 
 Ohjelman verkkosivut
 SuomiLove Yle Areenassa

2010-luvun suomalaiset musiikkiohjelmat
2020-luvun televisiosarjat
Yle TV1:n televisio-ohjelmat
Yle TV2:n televisio-ohjelmat